ລັດຖະບານຍີ່ປຸ່ນ ໄດ້ໃຫ້ທຶນຊ່ວຍເຫລືອຈຳນວນ 18.500 ກວ່າໂດລາສະຫະລັດ ໃຫ້ແກ່ໂຄງການສະໜອງອຸປະກອນກິລາ ແກ່ນັກກິລາຄົນພິການ ພາຍໃຕ້ໂຄງການຊ່ວຍເຫລືອ ວັດທະນະທຳ ຂັ້ນຮາກຖານຂອງລັດຖະບານ ແລະ ປະຊາຊົນຍີ່ປຸ່ນ ໂດຍໄດ້ມີພິທີເຊັນສັນຍາ ມອບທຶນຊ່ວຍເຫລືອດັ່ງກ່າວ ໃນວັນທີ 3 ມີນາ 2020 ນີ້, ຢູ່ນະຄອນຫລວງວຽງຈັນ ລະຫວ່າງ ທ່ານ ທາເກວະກະ ເຄໂຊ ເອກອັກຄະຣາຊະທູດຍີ່ປຸ່ນ ປະຈຳລາວ ແລະ ທ່ານ ສີທາດ ຈັນທະບູລີ ຮອງປະທານ, ເລຂາທິການຄະນະ ກຳມະການກິລາພາຣາລິມປິກແຫ່ງຊາດລາວ ໂດຍມີ ທ່ານນາງ ແສງເດືອນ ຫລ້າຈັນທະບູນ ລັດຖະມົນຕີກະຊວງ ສຶກສາທິການ ແລະ ກິລາ, ພ້ອມດ້ວຍພາກສ່ວນກ່ຽວຂ້ອງສອງຝ່າຍ ເຂົ້າຮ່ວມເປັນສັກຂີພິຍານ.
ຈຸດປະສົງຂອງໂຄງການດັ່ງກ່າວ ແມ່ນເພື່ອປັບປຸງສະພາບ ແວດລ້ອມໃນການຝຶກຊ້ອມ ຂອງນັກກິລາຄົນພິການ ໂດຍສະໜອງອຸປະກອນກິລາຍົກນ້ຳໜັກ ແລະ ອຸປະກອນອື່ນໆ ເຊິ່ງຈະໄດ້ຕິດຕັ້ງຢູ່ສະໜາມ ກິລາເຈົ້າອານຸວົງ ແລະ ຫ້ອງຝຶກຊ້ອມຂອງອົງການຄົນພິການອາຊີ ເພື່ອການພັດທະນາ (ADDP) ເຊິ່ງເປັນອົງການບໍ່ສັງກັດລັດຖະບານ (NGO) ຂອງຍີ່ປຸ່ນທີ່ໃຫ້ການຊ່ວຍເຫລືອນັກກິລາຄົນພິການລາວ.
ໃນໂອກາດດຽວກັນ, ທ່ານນາງ ທາກຸຈິ ອາກິ ນັກກິລາຍິງປືນພາຣາລິມປິກຍີ່ປຸ່ນ ແລະ ທ່ານ ເປຍລາວພັກດີ ນັກກິລາຍົກນ້ຳໜັກພາຣາລິມປິກລາວ ກໍໄດ້ຂຶ້ນແບ່ງປັນປະສົບການ, ການດຳລົງຊີວິດ ແລະ ເສັ້ນທາງກ້າວສູ່ ມະຫາກຳກິລາ ພະຣາລິມປິກໂຕກຽວ 2020 ຕື່ມອີກ.
ທີ່ມາ:Media Laos